Ĩ ha,
ti pakalai ti ha Jesus a pi hĩtaköpö,
Jesus kamanö ĩ ti maoa soatalölö nö,
He manokosi tä heu na ĩ ti kai walokö tasoma.
‑Kókota heuma‑ epöteu töpö kuuto wi,
ĩ tä heu hamö a walokö tasoma.
Ĩ tä heu na hii ti pakalai ti ha Jesus a sätämaköma.
Ai polakapi töpö solo.
Ai tä hẽtu ha ai tä sätämakö nö,
a pi hĩtaki,
ai tä hẽtu ha soatawö ai tä sätämakö nö,
a pi hĩta kotöa soataki,
mötali tä sai ha Jesus a sätämakö nö,
a pi hĩtaki,
ĩ na tä thaköma.
Ĩ ha,
Pilatosö anö tä sãököpamanö nö,
Nasaté tili Jesus a.
Juteu töpö hai ĩ kaikana tä tä sãököle,
ĩ na ĩ tä sãökama kuuma.
Tä sãököpamanö nö,
pakalai ti hösöka na tä sätämaköma.
Juteu töpö kai,
homa tili töpö kai,
köteeku töpö kai,
ĩ na töpö kai kui töpö kai sãökököma.
Jetusalẽi tä uli hö̃köa apa kutenö,
Jesus a pi hĩtale tä heuma hamö jetusalẽi tili töpö ekuiki nö,
tä sãököle,
ĩ tä möpala apamae.
Tä möpala apa nö,
Teusö a täpä sinomo wi,
Pilatosö a na ĩ pata töpö aiki,
‑“Juteu töpö hai ĩ kaikana täö!”
tä kuu wi tä sãöka maikiö!
“‘Juteu töpö hai ĩ kaikana sa’ hi a kuu thaliö!”
ĩ na tä sãökama kuu wi,
ĩ tä sãököa totia pasikiö!
‑ töpö kuu ha,
‑Sa tä sãöka noai,
ĩ tä sai waikiwö.
Ai sa tä sãöka kota mai kitä‑ Pilatosö a kuu hö̃töoma.
Ĩ na tä kua tä,
hii ti pakalai ti ha sotatu töpönö Jesus a pi hĩtakö noai ha,
Jesus a hai ĩ haloi ösö pewö tälö nö,
ai sotatu tänö ai ösö täli,
ĩ na ösö täa hätäha thalalömae.
Ĩ na ösö sua hätäha thalalöma maaki,
sami ai ösö paa haipasoma.
Ĩ ösö hẽhama pasi mai ha,
ösö paa haipasoma.
‑Ösö kakapa mai nököö!
Sami ai wanö ĩ ösö komii ösö täa totia pasilöö!
‑ töpö kuu nö,
‑Maa ma ose säsäha nö,
“Ĩ anökö” makö kuupököö!
‑ töpö kuuma.
‑Ĩ töpönö ipa haloi ösö täa hätähäalalöma.
Maa makö ose wai säsäha nö,
sami ai tänö ipa ai ösö komi täa totia pasilöma‑ ĩ na sutu ha Teusö tä waheta kuu noai,
ĩ pitili ta kuo totio opama.
Ĩ na tä kua tä,
ti pakalai ti ha Jesus a pi hĩtale,
ĩ ti kotö ha Jesus a hai ĩ pöpönö a sai,
pöpönö osa a,
Klopasö a hai ĩ pusopö Maria a,
matala tilisoma Maria a,
ĩ na töpö kui töpö öpa sätätioma.
Töpö öpa sätätia tä,
Jesus anö kama hai ĩ pöpönö a möö nö,
kama kai a hua sinomoti noai,
ĩ a pi ipa noai,
ĩ a möö naio nö,
‑Napa.
Mi a hai ĩ au ulu a‑ a kuu nö,
kama kai a hua sinomoti noai,
ĩ a na,
‑Mi a hai,
ĩ au nao a‑ a kuuma.
A kuu ha,
Jesus a kai a hua sinomoti noai,
ĩ anö Jesus a hai ĩ pöpönö a tälö nö,
‑Kamisa sai pö ha a pilia nömötikiö!
‑ a kuuma.
Ĩ na tä kua tä,
Jesus aiki,
‑“Ĩ na tä thama totioö!”
kamisa na ipa hao Teusö a kupili,
ĩ sa tä pewö thaa hö̃töa waikipalöma‑ Jesus a pi kuuma,
‑Teusö tä waheta kuu noai na,
ĩ na sa kua tolea totio pia kule‑ Jesus a pi kuu nö,
‑Sa amisi ipö sai‑ a kuuma.
Ĩ na Jesus a kuu ha,
hapoka a õsi na tuu nasii tuu kule,
ĩ tuu na tä kauko opii tä kemakö nö,
hisopo ösö ola na tä kauko opii ĩ tä tikimakö nö,
Jesus a kai na tuu pi tipömaköma.
Jesus anö ĩ tuu koa nö,
‑Sa tä pewö thama hötötöa waikio ke.
Ĩ naköö!
‑ Jesus a kuuma.
A kuu nö,
a mãi poa soataiki nö,
Teusö a na a õsi totokö nö,
a noma soatasoma.
Ĩ na tä kua tä,
juteu töpö aiki,
‑Hena tä,
kalipalo mai,
ĩ sápatu tä wakala.
Makö Teusömo totio wi tä wakala.
Önö kutenö,
hena tä ti pakalai ti ha töpö pi hĩta soale,
ĩ tä wanisala apöle kitä‑ juteu töpö pi kuu kutenö,
Pilatosö a pata na,
‑Ti pakalai ti ha töpö pi hĩtalati,
ĩ töpö konona pewö kälalötö nö,
töpö koananötöö!
‑ töpö kuuma.
Ĩ na töpö kuu ha,
sotatu töpö ekua soataiki nö,
Jesus a pi hĩtale,
ĩ ai tä tutakö ha ai tä pi hĩtale,
ĩ a konona käpali,
ai tä tutakö hẽtu ha ai tä pi hĩta soatale,
ĩ a konona käa naia soapali,
ĩ na tä kua tä,
Jesus a noma pasia waikilasoma kutenö,
a konona käpa pasio maama.
A konona käpa maama maaki,
ai sotatu tänö sokopi anö Jesus a lepuku tiwöhököma.
Tä tiwöhököma,
iä iä tä nia soatasoö.
Maa tuu nia tikilia soasoö.
Ĩ na tä kuama.
Ĩ sa tä taa pasio noai,
ĩ sanö sa ta wäsä pasioma.
‑Jesus a pitili‑ ĩ na makö pi kuu kuköpö,
sa ta wäsäma.
Sa ta wäsä noai,
ĩ pitili ta.
‑Pitili sa totiwö a‑ ĩ na sa kuu kule.
Sotatu töpönö Jesus a konona käpa maama kutenö,
‑Ai sami tu käpa mai kitä‑ ĩ na sutu ha ĩ na Teusö tä waheta kuu waikio noai,
ĩ pitili ta kuo toleo totioma.
‑Ai töpönö a tiwöhölö noai,
ĩ töpönö ĩ a möö kitä‑ ĩ na Teusö tä waheta kuu naio waikioma.